_:n24baa50b9eda418d9d79bac471a19014xb0
<http://schema.org/articleBody>
"\r\nMnohým sa klinček spája najmä s obdobím Vianoc, kedy je neodmysliteľnou súčasťou punču či medovníčkov. Ale je škoda venovať pozornosť tomuto vzácnemu koreniu len počas zimných sviatkov. Dokáže toho totiž pre naše zdravie naozaj veľa a preto je dobré vedieť o ňom viac. Prinášame vám päť zaujímavých faktov o tomto korení.\r\n1. Pochádza zo stromu\r\nMožno ste sa nad tým nikdy nezamýšľali, ale klinček pochádza zo stromu. Klinčekovec voňavý (Syzygium aromaticum ) je strom dorastajúci do výšky až 12 metrov.\r\nKlinček, ktorý poznáme, je vlastne sušený, neotvorený kvetný púčik z tohto stromu. Púčiky sa zbierajú ručne a potom sa vysušia na slnku. Pôvodne sa pestoval iba v Indonézii, dnes sa však pestuje v mnohých ďalších krajinách.\r\n2. Pôvod názvu\r\nKlinček dostal názov podľa svojho vzhľadu. Názov „klinček“ je odvodený od latinského názvu „clavus“, čo znamená malý klinec.\r\n3. Zaujímavosti z histórie\r\nToto korenie má naozaj dlhú históriu. V Číne ho poznali už okolo roku 200 pred naším letopočtom, kedy ho čínski dvorania údajne žuvali kvôli osvieženiu dychu pri návšteve cisára.\r\nV Európe sa začal viac využívať až v období stredoveku, kedy slúžil najmä na prekrytie chuti nesprávne konzervovaných jedál.\r\nV 17.-18. storočí bol klinček jedným z najcennejších korení – v Británii by ste za určité množstvo klinčeka museli v tom čase zaplatiť zlatom rovnakej hmotnosti. Keď Európu zachvátil mor, bol klinček údajne veľmi žiadaným korením pre svoje liečivé (hlavne antiseptické) účinky.\r\n4. Eugenol\r\nHlavnou zložkou, ktorá má „na svedomí“ väčšinu liečivých účinkov pre naše telo, je látka eugenol. Ide o prírodné antiseptikum (látka pôsobiaca proti zápalom) a anestetikum (znecitlivujúca látka). Účinky eugenolu sú veľmi dobre známe a využívajú sa v mnohých oblastiach.\r\n5. Prírodný repelent – aj proti hadom\r\nRôzne éterické oleje slúžia ako prirodzené odpudzovače hmyzu a platí to aj o klinčekovom éterickom oleji.\r\n\r\nZaujímavosťou však je, že tento olej pôsobí ako odpudzovač aj na hady. Odporúča sa jednoducho hada postriekať klinčekovým olejom a mal by sa dať na odchod. U nás túto vlastnosť až tak nevyužijeme, ale v krajinách s výskytom hadov to môže byť naozaj užitočná prírodná zbraň. V našich končinách je klinček skôr známy ako odpudzovač molí.\r\nZdravotné účinky klinčeka\r\nPozrime sa teraz na klinček z pohľadu zdravia. Jeho využitie je naozaj bohaté a oplatí sa ho mať stále poruke.\r\nOkrem spomínaného eugenolu, ktorý je veľmi cennou látkou, nájdeme v klinčekoch aj sacharidy, vlákninu, vitamín C, E a K, vitamíny skupiny B a minerály ako mangán, horčík alebo vápnik. Navyše obsahuje mnohé ďalšie zlúčeniny, ktoré len prispievajú k liečivým účinkom tohto korenia.\r\nProti zápalom\r\nEugenol je prírodná protizápalová látka, vďaka čomu klinček pôsobí proti rôznym zápalom v tele.\r\n\r\nMôže pomôcť pri artritíde a zápalových bolestiach kĺbov – v tomto prípade je dobré si boľavé miesta masírovať klinčekovým olejom. Pôsobí však aj proti zápalom v hrdle a ústnej dutine.\r\nProti bolestiam zubov\r\nMnohí z nás poznajú klinček aj ako účinného spojenca proti bolesti zubov. Opäť môžeme za túto vlastnosť poďakovať najmä eugenolu, ktorý prináša úľavu a pôsobí ako anestetikum.\r\nV prípade potreby stačí vložiť do úst pár klinčekov a pomaly ich rozhrýzť. Uvoľnené látky z rozžutého klinčeka otupia bolesť. Niekedy sa však pri silnej bolesti zubov nedá klinček rozhrýzť. Vtedy pomáha rozdrviť pár klinčekov vopred, navlhčiť a priložiť na boľavý zub. V prínose pre ústnu dutine má klinček aj ďalšie využitie – pôsobí ako osviežovač dychu, čo vedeli už v starej Číne.\r\nProti rakovine\r\nEugenol je skutočne zaujímavá látka, ktorej sa pripisujú aj protirakovinové účinky. Ukázalo sa, že klinčeky pôsobia proti rastu nádorov a môžu ničiť rakovinové bunky. Pred rakovinou nás chránia aj ďalšie látky obsiahnuté v klinčekoch, najmä antioxidanty, ktoré chránia bunky pred škodlivými vplyvmi.\r\nProtirakovinový účinok klinčeka bude, samozrejme, potrebné ďalej skúmať. Viaceré štúdie však preukázali pozitívne výsledky najmä v oblasti rakoviny hrubého čreva, pažeráka či rakoviny prsníka.\r\nProti cukrovke\r\nZdá sa, že okrem iného je klinček pokladom aj pre pacientov s cukrovkou. Výskum ukázal, že zložky nájdené v klinčekoch môžu pomôcť držať krvný cukor pod kontrolou. Jedna lyžička tohto korenia je podľa výsledkov dostatočná na to, aby pomohla udržiavať zdravé hladiny krvného cukru.\r\n\r\nProti respiračným ochoreniam\r\nKlinčeky alebo klinčekový olej využijete aj pri ochoreniach dýchacích ciest. Pomáhajú pri astme, bronchitíde, ale aj pri bežnom prechladnutí. Látky obsiahnuté v klinčeku upokojujú dýchacie cesty a pôsobia protizápalovo. Klinčekový olej sa používa aj na masáž hrudníka pri zápale priedušiek.\r\nProti tráviacim problémom\r\nĎalšou oblasťou, kde môžu klinčeky v bežnom živote pomôcť, sú tráviace problémy. Zlepšujú trávenie tým, že podporujú vylučovanie enzýmov. Osvedčili sa v boji proti nafukovaniu, plynatosti či nevoľnosti. Mnohí na klinčeky nedajú dopustiť ani z pohľadu čistenia čriev od prípadných parazitov.\r\nV kuchyni\r\nOkrem toho, že klinček je skvelým pomocníkom pre zdravie, treba ho mať stále poruke aj v kuchyni. Kde všade ho možno využiť?\r\nKlinčeky sa bežne používajú ako prísada do hruškového ale napríklad i cuketovo-jablkového kompótu, ktorý vďaka tomuto koreniu získa veľmi príjemnú špecifickú chuť.\r\n\r\nAk si radi pochutnáte na polievkach, klinček môžete využiť aj tu. Skúste napríklad lahodnú Francúzsku cesnačku, ktorá sa bez voňavých klinčekov nezaobíde.\r\n\r\nV neposlednom rade klinčeky zvýraznia aj chuť niektorých koláčov (nielen vianočných perníčkov). Hodia sa napríklad do čokoládových či kakaových koláčov.\r\n\r\nKlinčekovým korením možno dochutiť mnohé ďalšie jedlá, ako sú hovädzie či kuracie mäso, rôzne omáčky k mäsu, lahodné nápoje či smoothie, ovsené kaše, mäsové i zeleninové vývary a podobne. Môžete tiež ozvláštniť chuť obyčajnej dusenej ryže tým, že do jej stredu počas prípravy vložíte cibuľu s napichanými klinčekmi.\r\nNakoľko je však klinček veľmi aromatickým korením, treba s ním radšej opatrne.\r\nTip na záver\r\nNa záver ešte jedna rada, ako rozoznať zdravý klinček od toho „prázdneho“. Hovorí sa, že keď klinček hodíme do vody a pláva kolmo, nožičkou nadol alebo klesá ku dnu pohára, je to znak jeho kvality. Ak však neklesne, len vodorovne leží na povrchu vody, pravdepodobne je obsah cenných éterických olejov v takom klinčeku minimálny.\r\nVoňavá škorica, jej účinky pre zdravie a nezameniteľná aróma\r\n"
<https://recepty.aktuality.sk/clanok/1493/oplati-sa-ich-mat-stale-poruke-klinceky-na-bolest-zubov-prechladnutie-aj-zapaly-tipy-kde-vsade-ich-vyuzit/?AT=wgt.article_clanok-najnovsie.c.x...A.>